曉嘆
作者：陸游
朝代：宋

paragraphs: 一鴉飛鳴窗已白，推枕欲起先嘆息。
翠華東巡五十年，赤縣神州滿戎狄。
主憂臣辱古所云，世間有粟吾得食。
少年論兵實狂妄，諫官劾奏當竄殛。
不爲孤囚死嶺海，君恩如天豈終極。
容身有禄愧滿顔，滅賊無期泪横臆。
未聞含桃薦宗廟，至今銅駞没荆棘。
幽并從古多烈士，悒悒可令長失職。
王師入秦駐一月，傳檄足定河南北。
安得揚鞭出散關，下令一變旌旗色。